André Swiegers se soeke na ’n eenvoudiger leweAndré Swiegers sê hy volg ‘n minimalistiese leefstyl en dit sluit ook aan by die titel van sy jongste album. (Foto: André Swiegers, Facebook.) Die liedjieskrywer en sanger André Swiegers (61) sê hy het so paar jaar gelede besluit om af te skaal en ŉ meer minimalistiese leefstyl te volg. “Ek het net besluit ek soek ŉ minder gekompliseerde lewe, en dit het alles aangeraak, van my gesondheid tot die manier waarop ek my administrasie hanteer. Ek het ontslae geraak van televisie, want ek het net gevoel ek het beter dinge om met my tyd te doen en ek het selfs op sosiale media gesny. ŉ Mens hoef nie deurentyd met al hierdie inligting gebombardeer te word nie,” sê Swiegers. Die nuwe lewenswyse het ook Swiegers se musiek en die manier waarop hy dit aanbied, beïnvloed. Hy vertel die bekendstelling van sy jongste album getiteld Pura Vida, wat uit Spaans vertaal kan word as “die suiwer of eenvoudige lewe”, sal eenvoudiger en gestroop van enige fieterjasies wees. Die amptelike bekendstelling van dié album vind op 20 Februarie by die Atterbury-teater in Pretoria plaas. André sê die gehoor sal hom saam met sy seun Emile, wat self ook ŉ kranige kitaarspeler is, en Craig MacKinnon met sy bekfluitjie op die verhoog sien. “Ek het besluit om ŉ tree terug te gee en weg te beweeg van groot produksies af. Die hele gedagte is om dit eenvoudig aan te bied, soos toe dit net ek, my musiek en my kitaar was, sodat dit kan aansluit by die tema van my album.” Hy het hierdie keer ook self die produksie van die album behartig, juis omdat die musiek se styl eenvoudiger was. Swiegers sê hy het die term pura vida vir die eerste keer gehoor na ŉ vriendin van hom in Costa Rica besoek afgelê het. “Die mense daar praat gedurig van die ‘eenvoudige lewe’ en gebruik die term of dit nou goed of sleg gaan. Die term het my so aangegryp, want hierdie mense lê eerder klem op die gesondheid, vriende en die maak van musiek – die mooi en die goeie van die lewe.” Swiegers sê hy kan nie onthou dat hy ooit regtig jaloers geword het nie. “Die dag toe my jongste seun sak en pak vort is na die Kaap het ek net gedink dit lyk darem nou lekker, maar terselfdertyd is dit net nie vir my so maklik om dit te doen nie.” Dit het hom laat besluit om eerder van sy besittings ontslae te raak sodat daar meer spasie in sy lewe is vir dit wat regtig belangrik is. Hy sê toe hy jonger was, het hy baie planne gehad, maar deesdae fokus hy eerder op die oomblik van nou. “Dit is nie dat ŉ mens planloos is nie – want dit kan jy nie wees nie – maar die oomblik van nou is eintlik al wat regtig saak maak. Ek wil so positief as moontlik te wees.” André sê dit is ŉ lewensfilosofie wat hy nog altyd net effens na gemik het, en alhoewel hy verstaan dat dit nie vir almal kan werk nie, is dit ŉ lewenstyl wat hy nou wil volg. “Ek sal op die ou einde sekerlik net my twee kitare en my motor oorhou, maar ek dink nou nie ek sal ŉ volbloed minimalis word wat net ŉ tandeborsel in sy rugsak het nie,” skerts hy. Besoek André Swiegers se Facebook-blad vir meer inligting oor sy musiek en optredes. André Swiegers het in Maroela Media se ateljee kom kuier en met Esté Meyer Jansen gesels oor sy nuwe album Pura Vida wat later vandeesmaand in die Atterbury-teater in Pretoria amptelik bekendgestel word. Luister na die volledige onderhoud bo-aan hierdie berig. Baie geluk aan Esme van der Merwe van Gauteng, Susan Campher van Noordwes, Michelle Hon van die Wes-Kaap en Heinrich van Wyk van die Vrystaat wat elkeen twee albums van André Swiegers wen. Julle pakkies is in die pos – lekker Maroela!